15 | 06 | 08.

**Budapest Főváros XIV. Kerület Zugló Önkormányzata**

Sajtóközlemény

Zajlik a Mesevonat bölcsőde építése

**Az Új Széchenyi Terv keretében 150.000.000 forint európai uniós támogatásból és az önkormányzat által biztosított saját forrásból épül Zugló új bölcsődéje, amely 48 kisgyermek napközbeni ellátását biztosítja várhatóan a következő év elejétől.**

A közel félmilliárd forintos fejlesztés eredményeként Budapest Főváros XIV. Kerület Zugló Önkormányzata tulajdonában és fenntartásában működő, 48 férőhelyes új bölcsődei intézmény épül az Erzsébet királyné útja – Öv utca – Szatmár utca által határolt önkormányzati tulajdonú telken. A beruházásnak köszönhetően Zugló jelentős lépést tesz előre a bölcsődei alapellátás iránti igény kielégítésében, ugyanakkor 24 új munkahely létesítésével hozzájárul a munkanélküliség csökkentéséhez is. Az újonnan megépülő Mesevonat Bölcsőde könnyen elérhető lesz a kerület bármely pontjáról mind személyautóval, mind tömegközlekedéssel egyaránt. Az FK Raszter Építő Zrt. kivitelezésében épülő bölcsőde tervezése során nagy hangsúly került az innovatív építészeti megoldások alkalmazására. Az épület kedvező tájolása, a gyermek játszóudvarok védettsége, a parkolóhelyek kialakítása, az energiatakarékos üzemeltetés, a komplex akadálymentesítés, zöldtető megépítése és a korszerű belső terek, kiszolgáló részek esztétikus kialakítása mind a kisgyermekek egészséges, biztonságos fejlődését szolgálják egy derűs légkör biztosításával. Az intézmény a szülők munkaidejéhez igazodva nyújtott nyitva tartással, időszakos gyermekfelügyelettel áll a családok rendelkezésére, emellett sószoba, tornaszoba és mozgásfejlesztő szoba várja a kicsinyeket.

A Mesevonat Bölcsőde várhatóan 2016 elején nyitja meg kapuit.